NARIADENIE KOMISIE (ES) č. 116/2008
z 28. januára 2008,
ktorým sa mení a dopĺňa nariadenie Rady (ES) č. 423/2007 o reštriktívnych opatreniach voči Iránu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 423/2007 (1), a najmä na jeho články 15 ods.1 písm. a) a b),
keďže:
(1)
Podľa článku 2 nariadenia (ES) č. 423/2007 by sa v prílohe I k tomuto nariadeniu mali uviesť tovary a technológie, vrátane softvéru, ktoré sú uvedené na zozname Skupiny jadrových dodávateľov a Režimu kontroly raketových technológií, ako aj iné tovary a technológie, ktorých predaj, dodávka, prevod alebo vývoz do Iránu je na základe rozhodnutí príslušného výboru pre sankcie OSN alebo Bezpečnostnej rady OSN zakázaný. Takéto dodatočné rozhodnutia neboli prijaté.
(2)
Podľa článku 2 nariadenia (ES) č. 423/2007 by sa však v prílohe I nemali uviesť tovary a technológie, ktoré sú uvedené na Spoločnom zozname vojenského materiálu Európskej únie (2),
(3)
S cieľom uľahčiť uplatňovanie by sa mali v prílohe I k nariadeniu (ES) č. 423/2007 zakázané tovary a technológie uvádzať tak, že sa uvedie odkaz na prílohu I k nariadeniu Rady (ES) č. 1334/2000 stanovujúcemu režim Spoločenstva na kontrolu exportov položiek a technológie s dvojakým použitím (3).
(4)
Švédsko požiadalo, aby do zoznamu uvedeného v prílohe III k nariadeniu Rady (ES) č. 423/2007 bola zaradená jeho internetová stránka, na ktorej sú uvedené príslušné orgány, a Estónsko a Maďarsko požiadali v súvislosti so svojimi internetovými stránkami o opravu.
PRIJALA TOTO NARIADENIE:
Článok 1
1. Príloha I k nariadeniu (ES) č. 423/2007 sa týmto nahrádza textom v prílohe I k tomuto nariadeniu.
2. Príloha III k nariadeniu (ES) č. 423/2007 sa týmto nahrádza textom v prílohe II k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. januára 2008